Slovjanski piiramine

Slovjanski piiramine oli 2014. aasta 12. aprillist kuni 5. juulini Ida-Ukrainas Donetski oblastis Slovjanski linnas ja selle lähiümbruses kestnud vastasseis Ukraina relvajõudude ja linnas kindlustunud relvastatud venemeelsete separatistide vahel.


Sündmused

Aprill
2014. aasta 12. aprillil vallutasid eraldusmärkideta sõjaväevormides, kuulikindlates vestides ja Kalašnikovi automaatidega relvastatud maskides mehed Slovjanski linnavalitsuse, miilitsajaoskonna ja julgeolekuteenistuse hooned. Relvastatud üksuste juhiks oli GRU polkovnik Igor Strelkov.

13. aprillil "terrorismivastase võitluse" raames läbi viidud ebaõnnestunud vastuaktsiooni käigus oli hukkunuid ja vigastatuid mõlemal poolel. 

18. aprillil kuulutas isehakanud linnapea Ponomarjov välja "jahi" Donetski oblasti ukraina keelt kõnelevale elanikkonnale.

19. aprillil korraldasid linnas võimu haaranud separatistid pogrommi linnas elavate mustlaste vastu. Teine pogromm leidis aset 23. aprillil.

Terrorismivastase võitluse 2. etapina otsustasid Ukraina võimud abivägede linna saatmise vältimiseks Slovjanski blokeerida.

25. aprillil vangistati väidetavalt Donetski rahvavabariiki kuuluva Slovjanski piiril mitu inimest, teiste seas 8 OSCE vaatlejat, 5 Ukraina sõjaväelast ja bussijuht. Üks Rootsist pärit vangistatud OSCE vaatleja vabastati 27. aprillil tervislikel põhjustel. Ülejäänud vaatlejad ja nende ukrainlastest saatjad vabastati 3. mail.

Mai
2. mai hommikul kell 4:30 alanud rünnaku käigus tulistati maa-õhk rakettidega alla 2 Mi-24 ründehelikopterit, kolmas kopter sai tabamusi käsitulirelvadest, hukkus kaks pilooti. Hukkunuid oli ka separatistidest mässajate ja tsiviilisikute seas.

5. mail toimunud valitsusvägede rünnaku käigus tulistati alla kolmas Ukraina relvajõudude ründehelikopter Mi-24, mis kukkus jõkke, meeskond pääses eluga. Rünnakutes linnale hukkus 4 valitsusvägede sõdurit. Ukraina võimude teatel hukkus vastaspoolel enam kui 30 venemeelset separatisti.

12. mail, pärast kohalikku referendumit, kuulutas Igor Girkin ennast Donbassi rahvakaitseväe "ülemjuhatajaks". Väljaantud dekreedis nõudis ta kõigilt piirkonnas dislotseeruvatelt sõjaväelastelt truudusvannet lähima 48 tunni jooksul, kõigi ülejäänud Ukraina sõjaväelaste vastu kuulutati välja sõda. Järgmisel päeval ründasid mässulised varitsusest Kramatorski lähistel valitsusvägede sõjaväekolonni, hukkus 7 õhudessantväelast. 

Samal päeval said elurajooni langenud miinide läbi kannatada elumajad ja autod.

15. mai varahommiku pressikonverentsil esitas Strelkovi asetäitja teise ultimaatumi, milles Ukraina vägedele anti 24 tundi aega Donbassist lahkumiseks. Isehakanud Slovjanski linnapea Ponomarjovi väitel olevat eelneval ööl linna lähistel toimunud lahingus langenud 11 valitsusvägede sõdurit ja üks rahumeelne separatist.

Ukraina võimude teatel hukkus 17. mail Slovjanski lähistel toimunud kokkupõrkes üks venemeelne separatist. 24. mail ründasid mässajad miinipildujate, RPG-de ja käsitulirelvadega kahte linna ümbritsevat valitsusvägede kontrollpunkti, hukkus 2 valitsusvägede sõdurit.

25. mail hukkusid linna lähistel separatistide miinipildujarünnakus Itaalia ajakirjanik Andrea Rocchelli (30-aastane) ja tema Venemaa kodanikust tõlk Andrei Mironov (60).

26. mail sai linna tulistamisel suurtükkidest surma kaks tsiviilisikut. 

27. mail möönis pealik Girkin väidetavalt, et tema võitlejad olid rüüstanud linna, mille peale ta olevat lasknud hukata oma kompaniiülema ja rühmaülema.

29. mail tulistati Slovjanski lähistel alla valitsusvägede transpordikopter Mi-8. Hukkus vähemalt 12 inimest, teiste seas Ukraina rahvuskaardi kindralmajor Sergi Kultšõtskõi.

Juuni
3. juunil alustasid valitsusväed linna ääres paikneva Semenivka küla juures linnas asuvate separatistide vastu võitlust, milles sai kaks sõdurit surma ja 42 haavata, separatistide ridades hukkus vähemalt 10 inimest, 12 sai haavata. Üks soomustransportöör sai kahjustada. ja kaks helikopterit tulistati mässuliste poolt alla. Kokkupõrgete ajal rünnati mässajate poolt Slovjanskist lõunasse Izjumi suunas liikunud sõjaväekolonni. Ukraina võimud kinnitasid kahe helikopteri allatulistamist mässuliste poolt.

4. juunil andis "linnapea" Slovjanskile uue nime — "Putinsk". Ponomarjovi sõnul saab linn olema uue Uus-Venemaa föderaalriigi osa, mis tagab Venemaa president Putini toetuse. Ponomarjov pakkus välja ka selle, et Donetski uueks nimeks võiks saada “Putino”, Luganski nimeks “Putingrad” ja Gorlivka nimeks “Vladimirovka”.

6. juunil lahingud linnas ja selle ümbruses jätkusid. Slovjanski kohal süttis MANPADSi (väidetavalt Verba, Venemaa uusim õhutõrje relv) tabamusest Ukraina õhujõudude lennuki parempoolne mootor. Alul väideti, et tegemist oli transpordilennukiga (An-26), hiljem võeti omaks, et tegemist oli Antonov An-30B luurelennukiga. Andmed hukkunute ja vigastatute kohta on vastukäivad. Valitsusvägede kontrollpunktis sai üks sõdur miinipildujarünnakus surma.

7. juunil sai surma kolm tsiviilisikut, kaks valitsusvägede sõdurit sai haavata.

8. juunil evakueeriti linnast 120 last. Samal päeval tegi mässuliste liider Ponomarjov avalduse linna elanikele, milles möönis, et valitsusvägede poolt kurnatud Donbassi rahva omakaitseväe võitlejad on kaotanud kontrolli linna üle ning et rüüstamised ja süütamised on pandud toime Venemaalt pärit "tšetšeeni palgasõdurite" poolt.

10. juuni hommikul arreteeriti Igor Girkini käsul isehakanud linnapea Ponomarjov, kelle asemele määrati 1983. aastal KGB kõrgema õppeasutuse lõpetanud Vladimir Pavlenko.

Venemaa meedia teatel heitis Ukraina sõjavägi Slovjanski lähistel asuvale külale 13. juunil valge fosforiga süütepomme, mille kasutamine on ÜRO tavarelvastuse kohta käiva konventsiooniga keelatud. Väite kinnituseks näidati videot 2004. aasta Iraagi sündmustest.

24. juunil tulistati Slovjanski lähistel separatistide poolt raketiheitjaga alla valitsusvägede Mi-8 helikopter. Hukkusid kõik pardalolnud 9 inimest.

Juuli
Ööl vastu 5. juulit murdis suur osa ümberpiiratud linnas olnud terroriste piiramisrõngast läbi ja lahkus linnast, teiste seas "rahva"armee ülemjuhataja Girkin. Maha jäeti varustust, relvi ja raha. Siseminister Arsen Avakovi teatel hävitasid valitsusväed 4 põgenevate terroristide soomukit ja ühe tanki. Pealelõunal heisati haldushoonele Ukraina riigilipp.

6. juuli keskpäevaks oli kesklinn kohalejäänud terroristidest puhastatud. Rahvuskaardi ülem Stepan Poltorak andis teada, et elanikel tuleb koju naasmisega oodata kuni demineerimistööde lõpetamiseni. Donetskisse saabunud "rahva"armee ülemjuhataja Girkin võrdles "rahva"armee taganemist Slovjanskist 1812. aasta otsusega Moskva mahajätmise kohta.

7. juulil teatas Ukraina Rahvusliku julgeoleku- ja kaitsenõukogu teabekeskuse pressiesindaja, et sapöörid on ööpäeva jooksul kahjutustanud 700 miini.

Viited

Välislingid

 Ukraina relvajõudude sisenemine Slovjanskisse, video (8:34), youtube.com (05.07.14)
 Europe's new frontline: Inside Slovyansk: A week of bombarment, by Tim Lister and Diana Magnay [Euroopa uus rindejoon. Pommitusnädal Slovjankis.] CNN, 11. juuni 2014
 «Slovjanski lapsed», Andrea Rocchelli † foto
 Life in the Hotspot. Two Truths About Sloviansk
 Russian agent “Strelkov” asks Kremlin for help in Slovyansk
 The Independent – Ukraine crisis: Kidnappings abound as the Donbass falls further into anarchy
 The Guardian – Freed OSCE observers tell of ordeal during capture in Ukraine
 Polskie Radio Captive Polish OSCE observer in Ukraine speaks of 'real danger'
 6th of July 2014, Road of death. Destroyed armored group of terrorists, inforesist.org

2014. aasta Ukrainas
Sõda Donbassis